KIRJALLINEN KYSYMYS E-3697/00

esittäjä(t): Torben Lund (PSE) komissiolle

(29. marraskuuta 2000)

Aihe: Ajoverkkopyynti Itämerellä

16. lokakuuta 2000 annetusta vastauksesta (E-2584/00DA)(1) käy ilmi, että komissio suhtautuu hyvin myönteisesti kaikkiin toimenpiteisiin, jotka tähtäävät valaiden suojeluun ja sivusaaliina saatavien pyöriäisten määrän vähentämiseen. Parlamentin jäsenen katsottiin vastauksessa olevan epäilemättä selvillä siitä, että yhteisön määräykset sisältävät jo ajoverkon kokoa koskevia rajoituksia ja että määräyksissä kielletään ajoverkkojen käyttö vuoden 2002 alusta, mikä hyödyttää valaskantoja.

Voiko komissio tämän johdosta ilmoittaa, onko ajoverkkopyynti sallittua Itämerellä myös vuoden 2002 jälkeen ja onko ajoverkkopyynti yleisesti tunnustettu esim. merinisäkkäiden merkittäväksi kuolinsyyksi?

Katsooko komissio tämän valossa, että Itämerellä eristyksissä elävän 1 0002 000 yksilön kannan säilymistilanne on myönteinen?

(1) EYVL C 113 E, 18.4.2001, s. 125.

Franz Fischlerin komission puolesta antama vastaus

(12. tammikuuta 2001)

Tahaton vuorovaikutus kalastustoimien ja merinisäkkäiden välillä on mutkikas ja aluekohtainen asia, joka riippuu pyydyksistä ja käytännöstä. Tämän ilmiön merkittävyys vaihtelee huomattavasti paikan ja ajankohdan mukaan ja riippuu muun muassa merinisäkäspopulaatioiden kausiluonteisesta esiintymisestä sekä tiettyjen kalastustoimien intensiivisyydestä. Näin ollen sama pyydys saattaa olla vuorovaikutuksessa merinisäkkäiden kanssa hyvin eri tavoin eri paikoissa.

Komissio käyttää parasta saatavilla olevaa tieteellistä neuvontaa ilmoittaakseen toimistaan. Kansainvälinen merentutkimusneuvosto (ICES) on tieteellinen foorumi, joka antaa neuvontaa Itämerellä, ja toistaiseksi on näyttöä siitä, että pyöriäisten joutuminen satunnaisesti saaliiksi on vähäistä, koska lohen ajoverkkopyyntiä harjoitetaan vain vähän pyöriäisen esiintymisalueella.

Neuvoston hyväksymiä toimenpiteitä ajoverkkojen poistamiseksi asteittain käytöstä(1) ja niiden kieltoa vuodesta 2002 lähtien ei sovelleta Itämerellä, koska lohenkalastus kyseisellä merellä on luonteeltaan erityistä ja koska ajoverkkoja ei myöskään käytetä asetuksen (EY) N:o 1239/98 liitteessä VIII mainittujen lajien pyytämiseen.

Edellyttäen, että tieteellisessä neuvonnassa ei ole tapahtunut muutoksia, ei ole mitään syytä odottaa muutoksia nykyiseen asetukseen, joka koskee ajoverkkojen käyttöä Itämerellä.

Pyöriäinen on muiden valaansukuisten lajien ohella sisällytetty luontotyyppidirektiivin(2) liitteeseen IV. Näin ollen yhteisö tunnustaa, että nämä ovat tiukkaa suojelua tarvitsevia lajeja, joihin yhteisö kiinnittää huomiota.

Arvoisa parlamentin jäsen on epäilemättä tietoinen siitä, että jäsenvaltioilla on vastuu panna täytäntöön nämä ympäristöä ja kalastusta koskevat säännöt ja varmistaa niiden noudattaminen.

(1) Neuvoston asetus (EY) N:o 1239/98, annettu 8 päivänä kesäkuuta 1998, tietyistä kalavarojen teknisistä säilyttämistoimenpiteistä annetun asetuksen (EY) N:o 894/97 muuttamisesta, EYVL L 171, 17.6.1998.

(2) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.